A BIZOTTSÁG 1250/2004/EK RENDELETE
(2004. július 7-én)
a 2808/98/EK rendelet tejtámogatásokat illető módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az euróval kapcsolatos agromonetáris szabályok megállapításáról szóló, 1998. december 15-i 2799/98/EK tanácsi rendeletre (1) és különösen annak 9. cikkére,
mivel:
(1)
A közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendeletek módosításáról szóló, 2003. szeptember 29-i 1782/2003/EK tanácsi rendelet (2) támogatást, valamint támogatásként meghatározott kiegészítő kifizetéseket állapít meg a tejtermékekre vonatkozóan, amelyeket 2004. január 1-jétől kell alkalmazni.
(2)
A tejtermékek támogatását elsőként a tej- és tejtermékpiac közös szervezéséről szóló 1255/1999/EK tanácsi rendelet (3) vezette be a tejtermékágazatban alkalmazott piaci ártámogatás fokozatos csökkentését követően. A tejtámogatás összege évente emelkedik egészen 2007-ig, ellensúlyozandó a piaci ártámogatás említett csökkentését, amelyre évente július 1-jével kerül sor, amely nap a tej gazdasági évének kezdőnapja.
(3)
Ezért kívánatos, hogy a tejtámogatásra vonatkozóan az átváltási arányt meghatározó ügyleti tényként azon év július 1-je kerüljön megállapításra, amelyre a támogatást nyújtják. Az összhang érdekében helyénvaló arról is rendelkezni, hogy ugyanaz az átváltási arányt meghatározó ügyleti tény vonatkozzon a tejtámogatásokra és a kiegészítő kifizetésekre is.
(4)
Ebből következően helyénvaló az euróval kapcsolatos agromonetáris rendszernek a mezőgazdaságban való alkalmazására vonatkozó részletes szabályok megállapításáról szóló, 1998. december 22-i 2808/98/EK bizottsági rendelet módosítása (4).
(5)
Az ebben a rendeletben meghatározott intézkedések megfelelnek az érintett irányítóbizottságok véleményének,
ELFOGADTA EZT A RENDELETET:
1. cikk
A 2808/98/EK rendelet 4. cikkének (1) bekezdése az alábbi harmadik albekezdéssel egészül ki:
„A tejtámogatásra és az 1782/2003/EK tanácsi rendelet IV. címének 7. fejezetében említett kiegészítő kifizetésekre vonatkozóan az átváltási arányt meghatározó ügyleti tény azon év július elseje, amelyre vonatkozóan a támogatást nyújtják.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. július 7-én